b'\n_START_ARTICLE_\nEino Nikkil\xc3\xa4\n_START_PARAGRAPH_\nEino Johannes Nikkil\xc3\xa4 (18. huhtikuuta 1904 Tyrv\xc3\xa4\xc3\xa4 \xe2\x80\x93 27. toukokuuta 1985 J\xc3\xa4rvenp\xc3\xa4\xc3\xa4) oli suomalainen kansatieteilij\xc3\xa4 ja valokuvaaja._NEWLINE_Helsingin yliopistossa opiskellut Nikkil\xc3\xa4 osallistui 1920\xe2\x80\x931930-luvuilla useille ns. kotiseuturetkille, joita yliopiston eri osakunnat j\xc3\xa4rjestiv\xc3\xa4t. Niiden tarkoituksena oli tallentaa maaseudun katoavaa el\xc3\xa4m\xc3\xa4ntapaa. Satakuntalaiseen osakuntaan kuulunut Nikkil\xc3\xa4 suuntasi matkansa luonnollisesti kotimaakuntaansa. Erityisesti h\xc3\xa4nt\xc3\xa4 kiehtoi maakunnan karu pohjoisosa, Etel\xc3\xa4-Pohjanmaan ja H\xc3\xa4meen rajaseutu. Nikkil\xc3\xa4 teki my\xc3\xb6s useita retki\xc3\xa4 Porin pohjoispuoliselle rannikkoalueelle. Kokem\xc3\xa4enjoen laakson sek\xc3\xa4 Ala-Satakunnan h\xc3\xa4n sen sijaan j\xc3\xa4tti kokonaan huomiotta._NEWLINE_Nikkil\xc3\xa4n varhaisimmat valokuvat ovat Suoniemen Sarkolasta vuodelta 1929. Muita h\xc3\xa4nen merkitt\xc3\xa4vimpi\xc3\xa4 kuviaan olivat muun muassa ajoverkkokalastus Merikarvialla vuonna 1934 ja kutunjuuston valmistus Tyrv\xc3\xa4\xc3\xa4ll\xc3\xa4 1938. Vuonna 1935 Nikkil\xc3\xa4 tallensi onnistuneimmat otoksensa, kun h\xc3\xa4n kuvasi Iisakki Juholaa valmistamassa er\xc3\xa4nk\xc3\xa4vij\xc3\xb6iden ikivanhaa muinaisruuhea, haapiota, Ahlaisten Uksj\xc3\xa4rvell\xc3\xa4. Sadan kuvan sarjaa pidet\xc3\xa4\xc3\xa4n suomalaisen etnografisen valokuvauksen mestariteoksena. Aiheesta valmistui Nikkil\xc3\xa4n johdolla my\xc3\xb6s elokuva, josta on kuitenkin s\xc3\xa4ilynyt vain katkelmia._NEWLINE_Yhteens\xc3\xa4 Nikkil\xc3\xa4 kuvasi retkill\xc3\xa4\xc3\xa4n noin 1 400 valokuvaa. My\xc3\xb6hemmin J\xc3\xa4rvenp\xc3\xa4\xc3\xa4ss\xc3\xa4 asuessaan h\xc3\xa4n kuvasi muun muassa Jean Sibeliuksen hautajaisia vuonna 1957. Jatkosodan aikana Nikkil\xc3\xa4 oli mukana Valtion tieteellisess\xc3\xa4 It\xc3\xa4-Karjalan toimikunnassa, joka teki tutkimuksia suomalaisten miehitt\xc3\xa4mill\xc3\xa4 alueilla It\xc3\xa4-Karjalassa. Eino Nikkil\xc3\xa4n kirjallinen tuotanto k\xc3\xa4sitt\xc3\xa4\xc3\xa4 l\xc3\xa4hinn\xc3\xa4 Satakuntalaisen osakunnan Satakunta-sarjassa julkaistuja artikkeleita. Lis\xc3\xa4ksi h\xc3\xa4n julkaisi teoksen Suksien tarina (WSOY 1966), joka on kattavimpia Suomessa tehtyj\xc3\xa4 tutkimuksia muinaisista suksil\xc3\xb6yd\xc3\xb6ist\xc3\xa4.'